**Referat fra Hytteeiermøtet i Kjerringvik 21.7.2018**

Til sammen 22 hytteeiere var til stede på møtet. Nedenfor følger referat fra fellesmøtet som ble etterfulgt av møte i Karto Kloakk- og Vannforsyningslag og separate velmøter for Øvre Karto Vel og Lauvkarto Vel.

Jan Gogstad Thorsen ledet møtet. Morten Tveten var referent.

* Årsmøtet i Kjerringvik Vel og Båthavnforening (KVB).
Møtet fant sted 5.4.2018. Det er få kontroversielle saker i KVB for tiden. Stor sett oppslutning om satsingsområder og ressursbruk. Referat fra møtet er lagt ut på KVBs hjemmesider.

Tina Granerød gikk etter eget ønske av som leder på møtet, og som ny leder ble valgt Øyvind Birkeland. Grethe S Andersen er kommet inn som nytt styremedlem og Bente Holtan representerer Kjerringrådet.

* KVB har hatt et par større kostnadsposter i det siste. Det var nødvendig å utbedre og bygge ny mur i Nordre Havn høsten 2017, ytterst ved innløpet. Videre var stag som holder bryggene oppe rustet slik at disse måtte skiftes ut våren 2018 til en kostnad av kr. 186.000,-. Det vil derfor være nødvendig å øke havneavgiften noe fra og med 2019.

*Hytteeiermøtet uttrykte forståelse for at havneutgiften og andre havnerelaterte utgifter må økes noe.*
* Handicap-parkering.
Det er kommet forslag i KVB om bedre tilrettelegging for handicap-parkering. Bl.a. har det vært diskutert bruk av gammel snuplass nede ved havnen. Hytteeierrepresentantene i KVB har motsatt seg dette, da utbedringen av denne for en stor del er bekostet av hytteeierne. Foreløpig er derfor handicap-plasser foreslått på eksisterende parkeringsplass.
* «Prosjekt Trivsel».
KVB har under forberedelse og utførelse flere tiltak under fellesbetegnelsen «Prosjekt Trivsel». Det vil i løpet av høsten 2018 bli søkt om midler eksternt til finansiering av disse tiltakene. Hovedelementene er:

- Skilting av de ti eldste husene i Kjerringvik som viser når de er bygd og hvem som har
 bodd der.

* Flere benker. Bl.a. benk ut mot havnen ved Trond Pedersen og flere fastmonterte i fjellet langs bryggene på Fornet
* Trapp opp til toppen av Fornet og benk på toppen av Fornet. Dette er avklart og godkjent av grunneier. Arbeidet er igangsatt
* Benk og trapper opp til Seilbåtfjellet. Dette er også avklart med berørte grunneiere
* Brusautomat ved Klubbhuset. Denne kom på plass 26.7.2018
* Badetrapp på Hylla. Ny trapp er montert ved stupebrettet. Stor honnør til Per Olaf Larsen som har fremskaffet denne helt gratis for vellet!
* Langsiktig plan for havnen.
På grunn av behov for større (bredere) båtplasser er det behov for å lage en havneplan for Kjerringvik som ivaretar et langsiktig behov. I denne sammenhengen er det ønskelig også å kunne disponere kapasitet på den kommunale kaien. Det har vært et møte med Larvik Havn, som stiller seg positiv til et tettere samarbeid, eventuelt overtakelse av kaien. For å få til en mer fremtidsrettet løsning, vil det trolig være nødvendig med en del tilbakekjøp av plasser for de som ikke ønsker å benytte disse. Det tas sikte på å utarbeide en omforent plan i løpet av vinterhalvåret 2018/19.

*Hytteeierne stiller seg bak arbeidet med en slik plan. Samtidig ble det også gitt uttrykk for at KVB er en småbåthavn slik at lengde/bredde må begrenses i forhold til hensiktsmessig utnyttelse av infrastruktur.*
* Kyststi og turstier
KVB har deltatt aktivt for å få på plass en Kyststi mellom Ula og Kjerringvik. Denne er nå vedtatt i Larvik kommune og forholdet til grunneiere er avklart. Stien vil bli merket i løpet av 2018.

KVB ønsker også å få merket og skiltet andre stier i nærområdet som kan knyttes opp mot Kyststien. Dette arbeidet er igangsatt gjennom kontakt med grunneiere og planen er at skilting/merking skal kunne skje våren 2019.
* Fiber til Kjerringvik
Foreløpig pris basert på interesse fra fastboende og hytteeiere er kr. 10.000 for installering. I tillegg kommer månedsleie som må betales hele året. Hytteeiere som er interessert ble anmodet om å melde seg på liste som koordineres av Grethe Stabæk Andersen. Det er noe uvisst når installasjon kan skje.
* Kjerringvik.com - ny hjemmeside.
KVB har fått laget en ny og mer aktuell hjemmeside. Viktig å legge inn e-post adresser fra hytteeiere som ønsker nyhetsvarsel. Grunnet nye personvernregler (GDPR) vil vaktlister o.l. som inneholder personlig informasjon bli opprettet med passord. Det ble påpekt fra hytteeiere at det var vanskelig å finne info som spesifikt angår hytteeierne på hjemmesiden. Det vil bli vurdert om vi skal endre noe på det. Møteleder ga stor honnør til Sverre Hvatum og hans barnebarn Christian som har laget de nye hjemmesidene.
* Sommerfest – «Båtvakta 2018»
Totalt 54 personer - fastboende og hytteeiere deltok på dette vellykkete arrangementet.
* Fotokonkurranse
Det er utlyst en fotokonkurranse for beste sommerbilder fra Kjerringvik i 2018. Fristen for innsendelse av bilder er 15. august. Hver fotograf kan sende inn maks. 3 bilder. Bildene skal sendes på E-post til kvb@kjeringvik.com. Det er oppnevnt en jury bestående av Lin Cecilie Andersen og Jan Gogstad Thorsen.
* Sommerkafe – krabbefiskekonkurranse – historisk tur i Kjerringvik
Arrangement vil bli arrangert av Kjerringrådet 22.7.2018.
* Søppel
Altfor mye søppel som ikke er ordinært husholdningsavfall blir plassert i containerne ved Svinevika og til dels i søppelskuret til Øvre Karto Vel. Det innskjerpes at denne type søppel skal og må leveres på Grinda.
* Hytteeierrepresentanter i KVB
Jan Gogstad Thorsen og Morten Tveten har representert hytteeiere i KVB i noen år nå. Hytteeiermøtet ga sin tilslutning til at disse fortsetter videre.